Meeste SA’ners blaas 80% van hul salarisse binne vyf daeFoto bloot ter illustrasie. (Foto: Towfiqu Barbhuiya / Unsplash) Middelklasinkomsteverbruikers in Suid-Afrika bestee gemiddeld soveel as 80% van hul maandelikse salaris binne die eerste vyf dae, het FNB in ŉ ondersoek bevind. Die bank sê dit beteken dat dié verbruikers, wat tussen R180 000 en R500 000 per jaar verdien, vir die res van die maand op slegs 20% van hul salaris moet staat maak. Verder bestee verbruikers met gesekureerde krediet (wat deur bates soos ŉ huis gesteun word) en ongesekureerde krediet (soos ŉ kredietkaart) gemiddeld 65% van hul inkomste aan dié krediet. Die ondersoek het bevind sowat 30% van mense se maandelikse inkomste word aan gesekureerde en 35% aan ongesekureerde krediet bestee. Volgens Raj Makanjee, uitvoerende hoof van kleinhandelbankdienste by FNB, is dié patroon een van die aanduidings dat die gemiddelde verbruiker onder finansiële druk verkeer. “Die neiging dui ook op ’n voortgesette kultuur van verbruik, wat aan verbruikers min ruimte laat om te begin spaar of beleggings vir finansiële onafhanklikheid te maak.” Makanjee sê die bank het die afgelope tien jaar in verskeie inisiatiewe belê om sy kliënte te help om hul geld beter te bestuur. Dit sluit sy eBucks Rewards- en nav>> Money-program in waarmee die bank al meer as R16 miljard oor die afgelope 20 jaar aan kliënte uitbetaal het. Senzo Nsibande, uitvoerende hoof van FNB se afdeling vir geldbestuur, sê geldbestuurnutsmiddels soos die gratis nav>> Money-program op die FNB-app het tans twee miljoen aktiewe gebruikers. “Ons het opgemerk dat kleinhandelkliënte wat dié program gebruik meer geneig is om hul krediet te verbeter, debietorders te eerbiedig en toenemend te spaar.” Nsibande sê verbruikers kan elke rand verder as sy potensiaal strek deur alle aspekte van hul finansies te evalueer. “Dit kan hulle dalk in staat stel om kontantbesparings vir noodgevalle te begin opbou en beter te beplan vir lewenslange besluite soos ’n gemaklike aftrede.”